Łužičan (časopis)
Łužičan bě serbski literarny měsačnik, kotryž bu 1860 wot Jana Arnošta Smolerja a Michała Hórnika załoženy. Časopis wuńdźe hač do lěta 1880; zwjetša pod redakciju Smolerja. W časopisu wozjewichu so hornjo- a delnjoserbske basnje a powědančka kaž tež přełožki z druhich literaturow, přikłady ludoweho basnistwa, stawizniske pojednanja a literarna kritika. W lěće 1863 měješe Łužičan něhdźe 300 abonentow w tu- a wukraju. We Łužičanu wužiwaše so analogny prawopis.
Časopis wuńdźe prěnjotnje z podtitlom Časopis za wyššu zabawu a powučenje a pozdźišo jako Měsačnik za pismowstwo, ryčespyt a narodopis. Do awtorow słušachu nimo redaktorow tež serbske wosobiny Arnošt Muka, Jan Pětr Jordan, Handrij Zejler a Hendrich Jordan. Zastupjerjo młodoserbskeho hibanja pod nawodom Muki a Barta-Ćišinskeho załožichu w nazymje 1876 Lipu Serbsku jako časopis za młódšu generaciju, kotryž měješe wjace wuspěcha mjez ludom. W lěće do zastajenja Łužičana měješe tutón jenož hišće 70 stajnych abonentow. Na iniciatiwu Arnošta Muki naruna 1882 nowozałoženy časopis Łužica wobě wozjewjence.
Łužičan płaći z tym tež jako jedyn z předchadnikow Rozhlada.
Žórło[wobdźěłać | žórłowy tekst wobdźěłać]
- Měrćin Völkel, Franc Šěn: Zeitschriften. W: Franz Schön, Dietrich Scholze (wud.): Sorbisches Kulturlexikon. Domowina-Verlag, Bautzen 2014, str. 534sl.
bos_Latn szl_Latn szl_Latn szl_Latn pol_Latn deu_Latn